KOMISJONI RAKENDUSMÄÄRUS (EL) 2018/1294,

26. september 2018,

milles käsitletakse merimännitõrva põhiainena heakskiitmata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 23 lõiget 5 koostoimes artikli 13 lõikega 2,

ning arvestades järgmist:

(1) Komisjon sai 22. detsembril 2015 äriühingult Progarein France SAS taotluse merimännitõrva heakskiitmiseks põhiainena. Taotlusele oli lisatud määruse (EÜ) nr 1107/2009 artikli 23 lõike 3 teises lõigus nõutud teave.

(2) Komisjon palus Euroopa Toiduohutusametilt (edaspidi „toiduohutusamet“) teadusabi. Toiduohutusamet esitas komisjonile 30. oktoobril 2017 tehnilise aruande merimännitõrva kohta (2). Komisjon esitas alalisele taime-, looma-, toidu- ja söödakomiteele läbivaatamisaruande (3) ja käesoleva määruse eelnõu merimännitõrva heakskiitmata jätmise kohta 24. mail 2018 ning vormistas need lõplikult komitee 20. juuli 2018. aasta koosolekuks.

(3) Taotleja esitatud dokumentidest ei ilmne, et merimännitõrv vastab Euroopa Parlamendi ja nõukogu määruse (EÜ) nr 178/2002 (4) artiklis 2 määratletud mõiste „toit“ kriteeriumidele.

(4) Toiduohutusameti tehnilises aruandes on kirjeldatud teatavaid merimännitõrvaga seotud probleeme. Merimännitõrv on keerukas segu, mille täpne koostis on teadmata. Merimännitõrva tuleks seepärast käsitada probleemse ainena, kuna see võib sisaldada probleemseid aineid (nt furfuraalid, fenoolid). Lisaks sellele ei saa välistada väga ohtlike ainete olemasolu (nt sellised genotoksilised kantserogeenid nagu polütsüklilised aromaatsed süsivesinikud). Käitajatele, töötajatele, kõrvalistele isikutele ja tarbijatele avalduva ohu hindamist ei olnud võimalik taotluses esitatud andmete põhjal lõpule viia.

(5) Kasutada ei olnud ühtegi asjakohast hinnangut, mis oleks koostatud vastavalt määruse (EÜ) nr 1107/2009 artikli 23 lõikes 2 osutud liidu muudele õigusaktidele.

(6) Komisjon palus, et taotleja esitaks oma märkused toiduohutusameti tehnilise aruande ning komisjoni esialgse läbivaatamisaruande kohta. Taotleja esitas oma märkused ja need on põhjalikult läbi vaadatud.

(7) Vaatamata taotleja esitatud väidetele ei saa ainega seotud probleeme ära hoida.

(8) Komisjoni läbivaatamisaruande kohaselt ei ole seega tõendatud, et määruse (EÜ) nr 1107/2009 artiklis 23 sätestatud nõuded on täidetud. Seepärast on asjakohane jätta merimännitõrv põhiainena heaks kiitmata.

(9) Käesoleva määrusega ei piirata õigust esitada vastavalt määruse (EÜ) nr 1107/2009 artikli 23 lõikele 3 merimännitõrva põhiainena heakskiitmiseks uus taotlus.

(10) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 Merimännitõrv jäetakse põhiainena heaks kiitmata.

Artikkel 2 Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 26. september 2018 Komisjoni nimel president Jean-Claude JUNCKER

(1) ELT L 309, 24.11.2009, lk 1.

(2) EFSA (Euroopa Toiduohutusamet), 2017. Technical report on the outcome of the consultation with Member States and EFSA on the basic substance application for Landes pine tar for use in plant protection as protectant and repellent. (Tehniline aruanne liikmesriikide ja Euroopa Toiduohutusametiga peetud konsultatsioonide tulemuste kohta seoses taimekaitses kaitsevahendi ja repellendina kasutamiseks ette nähtud merimännitõrva põhiainena heakskiitmise taotlusega.) EFSA supporting publication 2017:EN-1311 2017:EN-1311. 57 lk

(3) http://ec.europa.eu/food/plant/pesticides/eu-pesticides-database/public/?event=activesubstance.selection&language=ET.

(4) Euroopa Parlamendi ja nõukogu 28. jaanuari 2002. aasta määrus (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused (EÜT L 31, 1.2.2002, lk 1).